দেশ ছাড়ার সময় তাঁর মুখে আশার চেয়ে আশঙ্কার কথাই উচ্চারিত হয়েছিল বেশি। বাঁ হাতের কনিষ্ঠ আঙুলের চিকিৎসা করাতে মেলবোর্ন যাওয়ার আগে তাঁর কণ্ঠে শুধুই মিশে ছিল উদ্বেগ আর উৎকণ্ঠা। তবে গতকাল দুপুরে সিঙ্গাপুর এয়ারলাইনসের ফ্লাইটে দেশে ফেরার পর সেই সাকিব আল হাসানকেই আশাবাদী শোনাল সবচেয়ে বেশি। সেটি খুব স্বাভাবিকও। আঙুলে প্রচণ্ড ব্যথা আর ইনফেকশন নিয়ে অস্ট্রেলিয়া গিয়েছিলেন। ফেরার সময় সেই ইনফেকশন তো নিয়ন্ত্রণে আছেই, সেই সঙ্গে আঙুলের ব্যথাও আর নেই। দুয়েমিলে প্রত্যাশিত সময়ের আগেই মাঠে ফেরার আশাবাদও ব্যক্ত করেছেন বাংলাদেশের টেস্ট এবং টি-টোয়েন্টি অধিনায়ক। এমনিতে তিন মাসের আগে মাঠে ফেরার কথা নয় এই অলরাউন্ডারের। তবে ভাগ্য সহায় হলে ‘সামনের মাসেও’ মাঠে নেমে পড়তে পারেন বলে জানিয়েছেন তিনি। অবশ্য সে ক্ষেত্রে চোটগ্রস্ত আঙুলের জোরও ফিরতে হবে পুরোপুরি।